CELEX: 52016PC0022
Language: bg
Date: 2016-01-26
Title: Предложение за РЕШЕНИЕ НА СЪВЕТА за установяване на позицията, която да бъде заета от името на ЕС в рамките на Общия съвет на СТО, по отношение на искането на Йордания за освобождаване от задължение в рамките на СТО във връзка с преходния период за премахване на програмата за експортни субсидии

ЕВРОПЕЙСКА КОМИСИЯ
            Брюксел, 26.1.2016
            COM(2016) 22 final
            2016/0015(NLE)
            Предложение за
            РЕШЕНИЕ НА СЪВЕТА
            за установяване на позицията, която да бъде заета от името на ЕС в рамките на Общия съвет на СТО, по отношение на искането на Йордания за освобождаване от задължение в рамките на СТО във връзка с преходния период за премахване на програмата за експортни субсидии
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Целта на настоящото предложение е да се определи позицията, която да бъде заета от Европейския съюз в рамките на Общия съвет на Световната търговска организация (СТО), по отношение на искането на Йордания за освобождаване от задължение в рамките на СТО с цел удължаване до 31 декември 2018 г. на преходния период по член 27, параграф 2, буква б) от Споразумението за субсидиите и изравнителните мерки (Споразумение за СИМ) за премахване на програмата за експортни субсидии на Йордания. През юли 2007 г. Общият съвет вече удължи до 31 декември 2015 г. периода за поетапно прекратяване на прилагането на тази мярка. Йордания внесе своето искане за освобождаване от задължение въз основа на член IX, параграф 3 от Споразумението за СТО. 
            
            
               Исканото освобождаване от задължение би представлявало трето удължаване на преходния период за поетапно премахване на схемата за субсидиране. През 2001 г. беше предоставено първото удължаване до края на 2007 г. на преходния период за поетапно премахване на схемата. През юли 2007 г. на Йордания, наред с други държави, беше предоставено допълнително, второ за Йордания, удължаване до 31 декември 2015 г. на периода за премахване на схемите за експортни субсидии. Макар в това решение да се посочва, че не се допускат искания за допълнително удължаване, по това време не е било възможно да бъдат предвидени настоящите обстоятелства в региона.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               В член 218, параграф 9 от Договора за функционирането на Европейския съюз (ДФЕС) е предвидено, че когато в рамките на орган, създаден с международно споразумение, трябва да бъде взето решение с правно действие, Съветът, по предложение на Комисията или на върховния представител на Съюза по въпросите на външните работи и политиката на сигурност, приема решение за установяване на позицията, която да бъде заета от името на Европейския съюз. Предоставянето на освобождаване от задължение, което да позволи на Йордания да удължи до 31 декември 2018 г. преходния период за премахване на нейната програма за експортни субсидии, попада в обхвата на тази разпоредба, тъй като решението се взема в рамките на орган, създаден с международно споразумение (Общия съвет на СТО или Министерската конференция), с което се засягат правата и задълженията на ЕС.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО 
            
            
               Не е приложимо.
            
            
               4.ОТРАЖЕНИЕ ВЪРХУ БЮДЖЕТА
            
            
               Не е приложимо.
            
            
               5.ДРУГИ ЕЛЕМЕНТИ
            
            
               Комисията ще бъде оправомощена да заеме позиция от името на ЕС в подкрепа на искането на Йордания за освобождаване от задължение в рамките на СТО с цел удължаване до 31 декември 2018 г. на преходния период за премахване на програмата за експортни субсидии на Йордания, доколкото е необходимо, за да се даде възможност на Йордания да предостави частично или пълно освобождаване от подоходен данък върху печалбите, генерирани от износа на някои стоки в периода от 1 януари 2016 г. до 31 декември 2018 г. Това удължаване ще осигури на Йордания необходимото време за изготвяне и прилагане на напълно нова програма за субсидиране на малките и средните предприятия, която да е съвместима с правилата на СТО.
            
            
               До 31 декември 2018 г. Йордания ще продължи да предоставя ползи по програмата на МСП, които понастоящем са нейни бенефициери, като същевременно ще се опитва да се справи с икономическите, финансовите и политическите трудности и предизвикателства, произтичащи от наблюдаваната понастоящем регионална нестабилност, притока от бежанци, продължаващото въздействие на световната финансова криза, както и паралелно протичащата криза в еврозоната. Йордания също така смята, че евентуално удължаване би подкрепило нейната промишленост в условията на значителна нестабилност в региона, която се е отразила неблагоприятно на нейния достъп до обичайните пазари в съседни държави, както и на транзитните маршрути до международните пазари. В искането си Йордания отбелязва също така, че се очаква предприетите от правителството мерки за реформи и инфраструктурни проекти, включително разработването на алтернативни доставки на газ, да започнат да се отразяват благоприятно на конкурентоспособността на частния сектор в Йордания най-рано от 2018 г. нататък. 
            
            
               Според Йордания удължаването до 31 декември 2018 г. на преходния период за поетапно премахване на схемата за субсидиране не би трябвало да засегне интересите на други членове, които не се ползват от такова третиране. Йордания посочи също така, че не предвижда да подава допълнителни искания за удължаване след посочената дата.
            
            
               ЕС разбира икономическите предизвикателства, породени от извънредната и уникална политическа обстановка в региона, пред която Йордания продължава да е изправена, в т.ч. значителния приток на бежанци от съседни държави и свързаната с него финансова тежест, смущенията в търговията с регионални партньори като Ирак и Сирия и допълнителните разходи, произтичащи от прекъсването на обичайните енергийни доставки от Египет и на транзитните автомобилни маршрути през Сирия към Турция. 
            
            
               Малко вероятно е продължаването на програмата за експортни субсидии да окаже значително икономическо въздействие по отношение на ЕС. Делът на Йордания в световната търговия е много малък (0,04 % през 2013 г.). Двустранният търговски баланс между ЕС и Йордания е подчертано в полза на ЕС, чийто износ на стоки за Йордания съставлява 92 % от общата стойност на двустранната търговия със стоки от 4,0 млрд. EUR през 2014 г. В същото време продуктите от Йордан не са в голяма конкуренция с износа от ЕС на пазарите на трети държави.
            
            
               Предвид тези съображения ЕС може да се присъедини към оформящия се консенсус в Общия съвет на СТО в подкрепа на искането за освобождаване от задължение. 
            
            
               2016/0015 (NLE)
            
            
               Предложение за
            
         
         
            
               РЕШЕНИЕ НА СЪВЕТА
            
            
               за установяване на позицията, която да бъде заета от името на ЕС в рамките на Общия съвет на СТО, по отношение на искането на Йордания за освобождаване от задължение в рамките на СТО във връзка с преходния период за премахване на програмата за експортни субсидии
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
            
            
               като взе предвид предложението на Европейската комисия, 
            
            
               като има предвид, че:
            
            
               (1)В член IX, параграфи 3 и 4 от Маракешкото споразумение за създаване на Световната търговска организация („Споразумението за СТО“) се определят процедурите за предоставяне на освобождаване от задължение по многостранните търговски споразумения в приложение 1А, 1Б или 1В към Споразумението за СТО и приложенията към тях. 
            
            
               (2)В съответствие с процедурите по член 27, параграф 4 от Споразумението за СИМ за удължаване в полза на някои развиващи се държави на преходния период по член 27, параграф 2, буква б) от същото споразумение, на 27 юли 2007 г. на Йордания беше предоставено удължаване до 31 декември 2013 г. на периода на прилагане на субсидиите с период до 31 декември 2015 г. за поетапно премахване на програмата за експортни субсидии, която се прилага под формата на частично или пълно освобождаване от подоходен данък върху печалбите, генерирани от износа на някои стоки.
            
            
               (3)В съответствие с член IX, параграф 3 от Споразумението за СТО Йордания отправи искане за освобождаване до 31 декември 2018 г. от нейното задължение по член 27, параграф 4 от Споразумението за СИМ за поетапно прекратяване на прилагането на експортните субсидии. 
            
            
               (4)Предоставянето на това освобождаване от задължение няма да се отрази неблагоприятно на икономиката или търговските интереси на Европейския съюз, като същевременно ще окаже подкрепа на Йордания в усилията ѝ за справяне с икономическите предизвикателства, пред които е изправена в резултат на сложната и нестабилна политическа ситуация в региона. 
            
            
               (5)Поради това е целесъобразно позицията, която трябва да бъде заета от името на Съюза в рамките на Общия съвет на СТО, да бъде в подкрепа на искането на Йордания за освобождаване от задължение,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Позицията, която трябва да бъде заета от името на Съюза в рамките на Общия съвет на Световната търговска организация, е да се подкрепи искането на Йордания за освобождаване от задължение във връзка с удължаването до 31 декември 2018 г. на преходния период за премахване на нейната програма за експортни субсидии в съответствие с условията в искането за освобождаване от задължение. 
            
            
               Тази позиция се представя от Комисията. 
            
            
               Член 2
            
            
               Настоящото решение влиза в сила в деня на приемането му. 
            
            
               Съставено в Брюксел на  година.
            
            
               
                     За Съвета,
               
               
                     Председател